Rely

Rely (iné názvy pozri nižšie) je súťaž v automobilovom športe, pri ktorej sa nejazdí v pretekárskom okruhu, ale po normálnych (i keď často zároveň nejakým spôsobom náročných a účastníkom dopredu neznámych) verejných komunikáciách od štartu po cieľ, pričom zámerom súťaže je absolvovať predpísanú trať, dodržať predpísané časové termíny v jednotlivých úsekoch (t.j. dodržať stanovenú priemernú rýchlosť v kontrolných bodoch) a často aj absolvovať osobitné skúšky (napríklad rýchlostné skúšky; pri nich je potom verejná cesta uzavretá pre bežnú dopravu). V minulosti jednotliví účastníci často štartovali v rozličných (vopred určených alebo ľubovoľných) miestach a spoločný mali len cieľ (takto totiž pôvodne fungovala aj najstaršia automobilová rely – Rallye Monte Carlo). 
Názov.
Anglický názov znie "rally" alebo menej často "rallye"; oba tvary sa vyslovujú [räli]. Francúzsky názov znie "rallye" a vyslovuje sa [rali].
V slovenčine je od konca 80. rokov kodifikovaný ako jediný spisovný tvar tvar rely, čo je poslovenčený anglický tvar. V praxi sa ale často vyskytujú aj nespisovné tvary rally (vyslov: [reli]) či rallye (vyslov [reli]), napríklad existujú oficiálne "Majstrovstvá Slovenskej republiky v rally". Šalingová et al. v príručke o chybách v slovenčine z roku 1998 výslovne označujú tvar rallye za nesprávny, hoci tí istí autori v inom (i keď nekodifikačnom) slovníku z roku 2000 uvádzajú tvar rallye ako existujúcu alternatívu bez ďalšieho komentára. 
Do 80. rokov sa v slovníkoch a v praxi uvádzali resp. používali tvary "rallye", "rally" alebo menej často ralye, hoci už vtedy (nekodifikačný) Peciarov Slovník slovenského jazyka (1968) ako prvý slovník považoval za správny tvar iba tvar "rely". 
Charakteristika.
Rely je súťaž v automobilovom športe, ktorá môže trvať aj viacej dní (etáp) a ktorá sa koná na bežných komunikáciách, ako aj na poľných a lesných cestách. Spojovacie etapy sa konajú na otvorených komunikáciách, kde musia účastníci dodržovať všetky dopravné predpisy. Z toho dôvodu sú pripustené len automobily, ktoré sú prihlásené k cestnej doprave. Posádky sú povinné dôjsť na minútu presne do časovej kontroly, rozhodujúce sú úseky uzavreté pre bežnú dopravu. Na rozdiel od pretekoch na okruhu, kde sa jazdí len dokola, jazdia účastníci rallye v minútovom odstupe na uzavretých rýchlostných skúškach (RS) z bodu A do bodu B. Tu sa elektronicky meria čas príjazdu od pevného štartu do letmého cieľa s presnosťou na jednu stotinu sekundy. Súčet časov zo všetkých meraných úsekov a penalizácia z časových kontrol určujú výsledok. Dĺžka rely je od až do niekoľko tisíc km (Rallye Dakar). Zúčastniť sa môžu špeciálne pripravené automobily otestované národnou športovou autoritou. Na Slovensku je to Slovenská asociácia motoristického športu (SAMŠ).
Dejiny.
"Rallye" je pôvodne francúzsky výraz pre preteky nejakých vozidiel (nielen automobilov) či peších osôb na verejných komunikáciách s viacerými etapami a spoločným cieľom; išlo najmä o hviezdicovú jazdu, čiže jazdu, pri ktorej sa do cieľa stretávali vozidlá z mnohých čiastkových štartovných miest. Posledná z veľkých súťaží automobilov si zachovala tento systém Rallye Monte Carlo (išlo zároveň o prvú automobilovú rely, ktorá sa sama označovala ako rely), ale časom stratila hviezdica zmysel. Dnes sa rozhoduje prevažne na uzavretých rýchlostných skúškach (RS). Súťaže sú veľmi obľúbené hlavne v Európe, Ázii a Oceánii. Na Slovensku boli priekopníkmi rely zakladatelia Rallye Clubu Bratislava v roku 1971. Menovite to boli Beňák, Matlovič, Podolay, Studenič, Rajnoha, Rybárik a Žigrajová, ktorí tak dali základy tomuto druhu automobilového športu na Slovensku.
Kategórie.
Najprestížnejším šampionátom, v podstate majstrovstvami sveta sú preteky WRC, kde hlavnú rolu hrajú vozidlá samostatnej triedy WRC (World Rally Car, 1997 až 2010 – motor preplňovaný turbodúchadlom, od 2011 motor s turbom). Jazdí sa v niekoľkých klasifikáciách:
Od roku 2006 sa jazdí súbežne s MS aj konkurenčný šampionát IRC pod promotérom Eurosport Events a je vypísaný pre vozidlá kategórie S2000. Na konci sezóny sa vyprofilujú 4 víťazi, celkového poradia v jazdcoch a vo fabrikách. Posledné dva roky je vypísané samostatné hodnotenie pre vozidlá s jednou poháňanou nápravou, kde je tiež vyhlasovaný celkový víťaz medzi jazdcami a fabrikami.
Homologácia.
Každý automobil, ktorý jazdí rely, musí mať homologáciu popísanú v homologačnom liste, ktorý presne určuje, ako má vozidlo vyzerať a aké úpravy sú povolené. Homologáciu určuje výrobca vozidla v limitoch daných technickými predpismi FIA. Homologácia je buď národná (vozidlo smie jazdiť len v štáte, kde je homologované), alebo medzinárodná.